Sentabr oyida ko‘makka muhtoj oilalarning farzandlariga 426 mlrd so‘mlik moddiy yordam ko‘rsatiladi

«Ma'lumki, milliy mustaqilligimizning bosh maqsadi yurtimizdagi har bir insonning izzat-hurmati va qadr-qimmatini joyiga qo‘yishdan iboratdir. Biz ana shu ezgu ishni davom ettirib, ijtimoiy adolat tamoyili asosida aholining yordamga muhtoj qatlamlarini qo‘llab-quvvatlash, kambag‘allikni kamaytirishni davlat siyosati darajasiga ko‘tardik», dedi prezident. 
Qayd etilishicha, ijtimoiy nafaqa bilan ta'minlanadigan aholi soni qariyb 1,5 barobar oshirildi. Yil yakuniga qadar ularning soni hozirgi 774 mingdan 1 million 200 ming nafarga yetkaziladi. 
«Ushbu toifani qo‘llab-quvvatlash va iqtisodiyotimizni tiklash uchun davlat budjetidan o‘n ikki yarim trillion so‘m mablag‘ ajratildi. Keyingi paytda uyma-uy yurib o‘rganish orqali aholini ijtimoiy himoya qilish, ehtiyojmand oilalarni aniqlashning o‘ziga xos tizimi shakllantirildi. 
Shu asosda, umumiy hisobda, moddiy yordam ko‘rsatish uchun 417 milliard so‘m mablag‘ ajratildi. Shuningdek, sentabr oyida moddiy yordam va ko‘makka muhtoj, boquvchisini yo‘qotgan oilalarning farzandlarini va nogironligi bo‘lgan bolalarni qishki kiyim-bosh to‘plamlari, maktab formasi va o‘quv qurollari bilan ta'minlash maqsadida 426 milliard so‘mga yaqin moddiy yordam ko‘rsatiladi.  
O‘zbekiston tarixida ijtimoiy soha bo‘yicha bunday keng ko‘lamli ishlar ilgari hech qachon bo‘lmagan», dedi Shavkat Mirziyoyev.